Töövõtulepingu projekt
TÖÖVÕTULEPING

Transpordiamet, registrikood 70001490, aadress Valge 4, 11413 Tallinn (edaspidi tellija), mida esindab Teehoiuteenistuse arendamise osakonna juhataja Toomas Tõnurist,
ja 
……………………… registrikood ………………., aadress ………………. (edaspidi töövõtja), mida esindab  ...............................,    
edaspidi eraldi pool ja koos pooled, sõlmisid käesoleva töövõtulepingu (edaspidi leping) alljärgnevas.
1. Lepingu ese, eesmärk ja dokumendid
1.1. Lepingu eesmärk on tellida teadus- ja arendusteenus „Plastjäätmete väärindamine teekatendites”, mille eesmärk, ülesehitus, tegevused, tulemid, edukuse mõõdikud ja muud nõuded on sätestatud lepingu lisas 1 „Tehniline kirjeldus” ning töövõtja konkursil esitatud lõplikus taotluses (lisa 2).
1.2. Töövõtja kohustub etapiviisilise rakendusuuringu käigus välja selgitama Eestis tekkivate plastijäätmete ümbertöötlemise jääkproduktide ja plastjäätmetest toodetud sekundaarsete plastmaterjalide kasutamise võimalused asfaltsegudes bituumensideaine osalise asendajana ja/või asfaltsegu omaduste parandajana ning tegema kõik lisas 1 kirjeldatud uuringu-, katse-, analüüsi-, aruandlus-, tutvustus- ja muud tegevused (edaspidi töö).
1.3. Töö hõlmab muu hulgas plastmaterjalide kaardistamist ja eelvalikut, sideainete ja asfaltsegude laboratoorseid uuringuid, katsetootmist ja -paigaldamist, masstootmise/katselõigu ettevalmistamist Transpordiameti objektil, tehnilise kirjelduse, paigaldusskeemi ja monitoorimisplaani koostamist ning lõpparuande ja muude lisas 1 nimetatud tulemite üleandmist.
1.4. Tööna käsitatakse ka selliseid lepingus otsesõnu nimetamata töid ja toiminguid, mis on töövõtjale kui vastava valdkonna asjatundjale lepingu sõlmimisel mõistlikult ettenähtavad ning objektiivselt vajalikud lisas 1 nõutud tulemuse saavutamiseks. Selliste tööde maksumus sisaldub lepingutasus, välja arvatud juhul, kui pooled lepivad enne töö tegemist kirjalikult kokku teisiti.
1.5. Lepingu alusel tellitav teenus on RHS § 11 lg 1 p 19 tähenduses eksperimentaalse arenduse teenus, CPV- koodiga 73120000-9. Projekt on uudne ja projekti tulemus ei ole lepingu sõlmimise ajal teada. Uuringu tulemused avalikustatakse ning tehaks kasutatavaks teistele teedeehituse, jäätmekäitluse ning teadus- ja arendustegevuse turuosalistele, mistõttu  on kasu suurem, kui üksnes tellijale tema enda tegevuseks. Lepingu sõlmimisega ei muudeta konkursi alusdokumentides määratletud lepingu eset ega erandi kohaldamise aluseid.
1.6. Lepingu dokumendid on eelkõige: 1) käesolev leping; 2) lisa 1 – tehniline kirjeldus ja konkursitingimused ulatuses, milles need reguleerivad lepingu täitmist; 3) lisa 2 – töövõtja lõplik taotlus koos eelarve, tegevuskava ja ajakavaga; 4) poolte allkirjastatud tellimuskinnitused; 5) lepingu muudatused.
1.7. Dokumentide vastuolu korral lähtutakse esmajärjekorras lepingust ja selle muudatustest, seejärel lisast 1, seejärel tellimuskinnitusest ning seejärel lisast 2, välja arvatud juhul, kui hilisem poolte kirjalik kokkulepe sõnaselgelt muudab varasemat tingimust. Töövõtja taotluses pakutud tellijale soodsam või kvaliteeti suurendav kohustus jääb kehtima, kui see ei ole vastuolus lepingu või lisaga 1.
2. Töö etapid ja etapiviisiline tellimine
2.1. Töö on jagatud nelja etappi: I etapp - plastmaterjalide kaardistamine, eelvalik ja esialgne tasuvusanalüüs; II etapp – sideainete ja asfaltsegude laboratoorne uuring, mis jaguneb esimeseks ja teiseks alametapiks; III etapp – tootmise ja paigaldamise proovitöö; IV etapp – masstootmise/katselõigu ettevalmistamine Transpordiameti objektil ning lõpparuandlus. Etappide täpne sisu ja edukuse mõõdikud on sätestatud lisas 1.
2.2. I etapi tööde tegemist alustab töövõtja pärast lepingu allkirjastamist vastavalt ajakavale. Järgmise etapi või II etapi teise alametapi alustamise eelduseks on eelneva etapi või alametapi tulemuste esitamine, nende hindamine vastavalt lisale 1 ning tellija kirjalik kinnitus 10 tööpäeva tööga jätkamiseks.
2.3. Tellija vormistab II etapi esimese alametapi, II etapi teise alametapi, III etapi ja IV etapi alustamiseks kirjaliku tellimuskinnituse. Tellimuskinnituses võib täpsustada etapi tegevusi, ajakava, tulemeid, katsete ulatust ja muid tehnilisi üksikasju ulatuses, mis tuleneb eelneva etapi tulemustest ega muuda lepingu põhiolemust.
2.4. Tellijal ei ole kohustust tellida kõiki etappe ega lepingu maksimaalset mahtu. Kui eelneva etapi tulemus ei vasta edukuse mõõdikutele, uuringuga jätkamine ei ole tehniliselt, keskkonnaalaselt, majanduslikult või ajaliselt põhjendatud, vajalik Transpordiameti objekt ei ole sobival ajal kättesaadav, projekti rahastamine ei võimalda jätkamist või esineb muu lisast 1 tulenev põhjendatud takistus, võib tellija jätta järgmise etapi või alametapi tellimata.
2.5. Järgmise etapi või alametapi tellimata jätmine tähendab, et töövõtjal ei teki õigust ega kohustust selle etapi või alametapi töid teha. Tellimata jätmine ei lõpeta iseenesest lepingut ega mõjuta nõuetekohaselt tehtud ja vastu võetud varasema etapi eest tasumist. Kui tellija soovib pärast etapi tellimata jätmist lepingu tervikuna lõpetada, esitab ta eraldi ülesütlemisavalduse vastavalt punktile 12. Töövõtjal ei ole õigust nõuda tellimata etapi või alametapi eest tasu, saamata jäänud tulu ega muid tellimata mahuga seotud kulusid.
2.6. Töövõtja järgib töö tegemisel tellija ja juhtkomisjoni põhjendatud suuniseid. Kui töövõtja hinnangul võib suunis kahjustada töö kvaliteeti, ohutust, teaduslikku usaldusväärsust, keskkonnaohutust või tähtajalist täitmist, peab ta sellest enne suunise täitmist kirjalikult teatama ja oma hinnangut põhjendama.
3. Juhtkomisjon ja projekti juhtimine
3.1. Tellija moodustab projekti elluviimise seiramiseks pärast konkursi tulemuste selgumist juhtkomisjoni ning kinnitab selle koosseisu hiljemalt enne I etapi tulemuste hindamist. 
3.2. Iga etapi ja II etapi alametappide lõpus tutvustab töövõtja tulemusi juhtkomisjonile eesti keeles. Juhtkomisjon võib nõuda täiendavaid selgitusi, teha põhjendatud ettepanekuid, kaasata sõltumatuid eksperte, teha ettepanekuid järgmise etapi täpsustamiseks ning anda hinnangu etapi edukusele ja järgmisse etappi liikumisele.
3.3. Lepingu pooleks ja töö vastuvõtjaks on Transpordiamet. Etapi või alametapi vastuvõtmise ning järgmise etapi tellimise või tellimata jätmise otsustab tellija, võttes arvesse juhtkomisjoni hinnangut. Juhtkomisjoni hinnangud ja ettepanekud ei kujuta endast töö vastuvõtmist, järgmise etapi tellimist, iseseisvat lepingumuudatust ega rahalist kohustust, kui tellija ei ole neid lepingus ettenähtud korras kinnitanud.
3.4. Töövõtja annab tellijale ja juhtkomisjonile lepingu täitmise kohta asjakohast teavet ning võimaldab Tellijal mõistlikus ulatuses kontrollida töö käiku, katsete tegemist ja lepingutingimuste täitmist.
4. Tähtajad ja aruandlus
4.1. Töö tegemist alustatakse pärast lepingu jõustumist. Uuringu  lõpuaruanne peab olema esitatud hiljemalt 30.11.2028, kui lisa 1 või poolte kirjalik kokkulepe ei sätesta muud tähtaega.
4.2. Etappide tähtajad on: I etapp – hiljemalt 30.03.2027; II etapp (mõlemad alametapid) – hiljemalt 5 kuu jooksul I etapi edukaks tunnistamisest; III etapp – hiljemalt 3 kuu jooksul II etapi edukaks tunnistamisest; IV etapp – 2028. aasta asfalteerimisperioodil, arvestades Transpordiameti objekti valmimist ja asfaltsegude tootmise ajakava. IV etapi objektilt proovide võtmisest tulemuste esitamiseni on töövõtjal kuni 2 kuud, kuid tulemused ja koondaruanne tuleb esitada hiljemalt 30.11.2028.
4.3. Iga etapi lõpus esitab töövõtja eestikeelse vahearuande ja teeb ettekande. Lõpparuande ning kõik täiendavad tulemid, sh lühikokkuvõtted, infolehe, esitlusslaidid, alusandmed, katseprotokollid, rakendusjuhise/teekaardi, seiremetoodika ja soovitused Transpordiameti juhendite täiendamiseks esitab töövõtja lisas 1 nõutud mahus ja vormis.
4.4. Kui tellija otsustab punktis 2.4 sätestatud alustel uuringut mitte jätkata ning jätab järgmise etapi tellimata, koostab töövõtja tellija kirjalikul nõudel lõpparuande teostatud etappide tulemuste põhjal 30 kalendripäeva jooksul nõude saamisest. Lõpparuandes kajastatakse järgmiste etappide läbiviimata jätmise põhjused ning esitatakse olemasolevate tulemuste põhjal tehtud järeldused ja soovitused. Lõpparuande koostamine ja esitamine ei tähenda iseenesest lepingu lõppemist. Lepingu lõpetamine toimub punktis 12.2 sätestatud korras. 
4.5. Töövõtja teatab viivitamata kirjalikult asjaolust, mis võib põhjustada tähtaja ületamise, ning esitab mõju, põhjuse ja parandusmeetmete kirjelduse. Teavitamine ei vabasta töövõtjat vastutusest, kui viivitus ei ole põhjustatud tellijast või vääramatust jõust.
5. Töö üleandmine, kontrollimine ja vastuvõtmine
5.1. Töövõtja annab iga etapi või alametapi tulemid tellijale üle digitaalselt koos üleandmis-vastuvõtmisakti projektiga.
5.2. Tellijal on õigus anda tulemid läbivaatamiseks juhtkomisjonile ning kaasata sõltumatuid eksperte. Töövõtja annab kontrollimiseks vajalikud selgitused, lähteandmed, katseprotokollid ja muud tõendusmaterjalid.
5.3. Tellija vaatab üle antud töö läbi 15 tööpäeva jooksul, kui töö mahu või sõltumatu ekspertiisi vajaduse tõttu ei ole mõistlikult vajalik pikem tähtaeg. Tellija teatab pikemast läbivaatamise tähtajast töövõtjale enne esialgse tähtaja möödumist.
5.4. Kui töö vastab lepingule ja lisale 1, kinnitab tellija aruande ning pooled allkirjastavad üleandmis-vastuvõtmisakti. Kui töös esineb puudusi, esitab tellija puuduste kirjelduse ja annab töövõtjale nende kõrvaldamiseks mõistliku täiendava tähtaja. 
5.5. Töövõtja kõrvaldab temast tulenevad puudused omal kulul. Puuduste kõrvaldamise järel kohaldatakse töö kontrollimisele ja vastuvõtmisele käesoleva punkti korda.
5.6. Etapi edukuse mõõdik otsustab eelkõige uuringu järgmisse etappi liikumise. Teadus- või arendustegevuse põhjendatud negatiivne tulemus ei ole iseenesest lepingu rikkumine, kui töövõtja on kokkulepitud metoodika ja tegevused nõuetekohaselt läbi viinud, tulemused usaldusväärselt dokumenteerinud ning täitnud muud lepingutingimused.
6. Poolte õigused ja kohustused
6.1. Töövõtja kohustub tegema töö professionaalselt, erialase hoolsusega, kooskõlas lepinguga, lisaga 1, asjakohaste standardite ja õigusaktidega ning tagama katsete ja järelduste jälgitavuse ja korratavuse ulatuses, mida rakendusuuringu laad võimaldab.
6.2. Töövõtja tagab tööks vajaliku kvalifitseeritud meeskonna, laborivõimekuse, asfalditootmise partneri, seadmed, tarkvara, litsentsid, materjalid ja muud vahendid, kui lisas 1 ei ole sõnaselgelt ette nähtud teisiti.
6.3. Töövõtja kasutab taotluses nimetatud võtmeisikuid. Võtmeisiku või asfalditootmise partneri asendamine on lubatud üksnes objektiivselt põhjendatud juhul tellija eelneval kirjalikku taasesitamist võimaldavas vormis nõusolekul. Asendaja peab olema vähemalt samaväärse pädevuse ja võimekusega.
6.3.1. Töövõtja esitab tellijale enne asendamist asendamise põhjuse ning asendaja kvalifikatsiooni, töökogemust ja muid nõuetele vastavust tõendavad andmed.
6.3.2. Asendaja peab vastama vähemalt konkursidokumentides vastavale võtmeisikule või asfalditootmise partnerile kehtestatud nõuetele ning tema pädevus ja kogemus peavad olema vähemalt samaväärsed asendatava isiku või partneri pädevuse ja kogemusega, mida arvestati töövõtja taotluse hindamisel.
6.3.3. Tellijal on õigus asendaja kooskõlastamisest keelduda, kui asendaja ei vasta konkursidokumentides sätestatud nõuetele või kui asendamise tulemusena väheneks meeskonna pädevus või töövõtja taotluses pakutud ja hindamisel arvesse võetud meeskonna kvaliteet.
6.3.4. Töövõtja tagab, et võtmeisiku asendamine ei põhjusta töö katkestust, kvaliteedi halvenemist, tähtaegade pikenemist ega lepingu maksumuse suurenemist. Asendamisega seotud kulud kannab töövõtja.
6.3.5. Kui võtmeisiku osalemine muutub ootamatult võimatuks, teavitab töövõtja sellest tellijat viivitamata ning esitab asendaja kooskõlastamiseks esimesel võimalusel. Kuni asendaja kooskõlastamiseni ei või töövõtja anda asendajale üle selliseid võtmeisiku ülesandeid, mille täitmine eeldab konkursidokumentides nõutud eripädevust, välja arvatud juhul, kui tellija annab selleks nõusoleku.
6.4. Töövõtja vastutab alltöövõtjate ja teiste lepingu täitmisel kasutatavate isikute tegevuse eest nagu enda tegevuse eest ning tagab, et neile laienevad lepingu konfidentsiaalsuse, intellektuaalomandi, andmekaitse ja avalikustamise nõuded.
6.5. Töövõtja teavitab tellijat viivitamata ohutus-, keskkonna-, kvaliteedi- või muudest riskidest, mis ilmnevad töö käigus ja võivad mõjutada katsete jätkamise põhjendatust või tulemuste rakendatavust.
6.6. Tellijal on õigus saada töö käigu kohta teavet, kontrollida töö tegemist, osaleda vaatlejana katsete juures ja proovitöödel ning kasutada sõltumatut eksperti töö kvaliteedi kontrollimiseks.
6.7. Tellija annab töövõtjale tema valduses oleva ja töö tegemiseks mõistlikult vajaliku informatsiooni ning teeb oma pädevuse piires koostööd Transpordiameti objekti ja IV etapi ettevalmistamisel.
7. Lepingu maksumus ja tasumine
7.1. Lepingu maksimaalne kogumaksumus on ............................,koos käibemaksuga.
7.2. Etappide tasu moodustab töövõtja lõpliku pakkumuse kogumaksumusest: I etapp – 10%, s.o ________ eurot koos käibemaksuga; II etapi esimene alametapp – 30%, s.o ________ euro koos käibemaksuga t; II etapi teine alametapp – 30%, s.o ________ eurot koos käibemaksuga; III etapp – 15%, s.o ________ eurot koos käibemaksuga; IV etapp – 15%, s.o ________  eurot koos käibemaksuga. Etappide tasud eurodes täidetakse lepingu sõlmimisel töövõtja lõpliku pakkumuse ja lepingu lisa 2 alusel.
7.3. Tellija tasub üksnes nõuetekohaselt tehtud ja vastu võetud etapi või alametapi eest pärast vastava üleandmis-vastuvõtmisakti allkirjastamist.
7.4. Töövõtja esitab arve seitsme päeva jooksul pärast töö vastuvõtmist masintöödeldava e-arvena, mis vastab e-arveldamise Euroopa standardile EN 16931-1. Arvele märgitakse tellija kontaktisik ja lepingu number. Mitteresident esitab arve Transpordiameti kehtiva arvelduskorra kohaselt.
7.5. Tellija tasub nõuetekohase arve 20 kalendripäeva jooksul selle laekumisest Transpordiameti arvete halduskeskkonda.
7.6. Lepingutasu sisaldab kõiki töö nõuetekohaseks tegemiseks vajalikke kulusid ja tasusid, sealhulgas tööjõu-, materjali-, proovivõtu-, labori-, tootmis-, transpordi-, lähetus-, tarkvara-, litsentsi-, intellektuaalomandi ja aruandluskulusid, kui lepingus või lisas 1 ei ole sõnaselgelt sätestatud teisiti.
8. Intellektuaalomand, andmed ja tulemuste kasutamine
8.1. Töövõtja annab tellijale töö tulemite üleandmisel kogu maailmas, asjaomaste õiguste kogu kehtivusajaks, tagasivõtmatu, üleantava ja all-litsentsi andmise õigusega lihtlitsentsi kõigi lepingu täitmisel loodud autoriõigusega või muu intellektuaalomandi õigusega kaitstavate tulemite kasutamiseks mis tahes viisil, mis on vajalik tulemuste rakendamiseks, avalikustamiseks, edasiarendamiseks, juhendite ja tehniliste nõuete koostamiseks ning Eesti teedeehitussektoris kasutamiseks.
8.2. Punktis 8.1 nimetatud litsents hõlmab muu hulgas õigust tulemeid reprodutseerida, levitada, avalikustada, üldsusele kättesaadavaks teha, tõlkida, töödelda, muuta, täiendada, kombineerida teiste materjalidega ja anda kasutamiseks kolmandatele isikutele. Litsentsitasu sisaldub lepingutasus.
8.3. Töövõtjale enne lepingu sõlmimist kuulunud intellektuaalomand jääb töövõtjale. Kui selle kasutamine on vajalik lepingu alusel loodud tulemite kasutamiseks, annab töövõtja tellijale punktis 8.1 kirjeldatud ulatuses vähemalt sellise lihtlitsentsi, mis võimaldab tulemeid piiranguteta sihtotstarbeliselt kasutada.
8.4. Töövõtja tagab, et tal on lepingu täitmisel kasutatud kolmandate isikute materjalide ja intellektuaalomandi suhtes kõik õigused, mis on vajalikud tellijale käesolevas lepingus ettenähtud kasutusõiguste andmiseks. Kolmanda isiku piiranguga materjali kasutamine tuleb enne selle tulemitesse hõlmamist tellijaga kirjalikult kooskõlastada.
8.5. Töövõtja annab koos aruannetega tellijale üle kõik lisas 1 nõutud alusandmed, katseprotokollid, arvutused, tabelid, graafikud, fotod, metoodikad ja muud materjalid redigeeritavas või tavapäraselt taaskasutatavas vormingus, kui nende olemus seda võimaldab.
8.6. Töö autoritele viidatakse tulemuste edasisel kasutamisel kooskõlas hea teadustava ja autoriõiguse nõuetega. Tellija hilisemate sisuliste muudatuste puhul peab olema arusaadav, et muudatused ei pärine töövõtjalt.
8.7. Töövõtja võib kasutada töö tulemusi teadus- ja õppetöös ning oma referentsina pärast tulemuste avalikustamist, järgides konfidentsiaalsus-, isikuandmete kaitse ja ärisaladuse nõudeid.
9. Avalikustamine, konfidentsiaalsus ja andmekaitse
9.1. Uuringu eesmärk on tulemuste laiem rakendatavus. Töövõtja täidab lisas 1 sätestatud avalikustamiskohustused, sealhulgas osaleb vähemalt kolmel Transpordiameti sisesel ettekandel ja ühel avalikul seminaril, koostab ajakirja „Teejuht“ uuringutulemusi kokkuvõtva artikli ning tagab projekti info ja lõpparuande avaldamiseks vajalike materjalide esitamise Eesti Teadusinfosüsteemis (ETIS). Käesolevas punktis sätestatud avalikustamiskohustus kehtib sõltumata sellest, millises mahus või mitmes lepingu alusel kavandatud etapis tööd teostatakse. Kui kõikide etappide teostamine ei ole võimalik või mõni etapp jääb teostamata, täidab Töövõtja käesolevas punktis sätestatud avalikustamiskohustused teostatud etappide ja nende raames saadud tulemuste põhjal.
9.2. Avalikustamisele ei kuulu teave, millele kehtib seadusest tulenev juurdepääsupiirang, ärisaladus või muu põhjendatud konfidentsiaalsuskohustus. Töövõtja märgib sellise teabe üleandmisel selgelt ning põhjendab piirangu alust.
9.3. Pooled ei avalda lepingu täitmisel teatavaks saanud konfidentsiaalset teavet kolmandatele isikutele, välja arvatud seadusest, rahastaja nõuetest, avalikustamiskohustusest või lepingu täitmisest tuleneval põhjendatud juhul. Konfidentsiaalsuskohustus kehtib ka pärast lepingu lõppemist.
9.4. Kui lepingu täitmisel töödeldakse isikuandmeid, järgivad pooled isikuandmete kaitse üldmäärust, isikuandmete kaitse seadust ja muid kohaldatavaid nõudeid. Kui töövõtja hakkab töötlema isikuandmeid tellija nimel volitatud töötlejana, sõlmivad pooled enne sellise töötlemise alustamist GDPR artikli 28 nõuetele vastava andmetöötluskokkuleppe.
9.5. Töövõtja arvestab, et projekti kaasrahastatakse Euroopa Liidu ühtekuuluvuspoliitika 2021-2027 perioodi meetme ”Avaliku sektori innovatsioonivõimekuse tõstmine” sekkumisest ”Avaliku sektori innovatsiooniprojektide toetamine ning analüüsid ja tööriistad avaliku sektori innovatsiooni ja arendustegevuse toetuseks.”. Töövõtja järgib tellija poolt teatavaks tehtud rahastamisest tulenevaid teavitus-, tähistus- ja muid nõudeid, sealhulgas kasutab nõutud juhtudel viidet Euroopa Liidu kaasrahastamisele.
9.6. Töövõtja säilitab lepingu täitmist ja kulude põhjendatust tõendavad dokumendid vähemalt tellija poolt teatatud rahastamisreeglitest tuleneva säilitustähtaja lõpuni ning esitab need tellija nõudmisel mõistliku tähtaja jooksul. Töövõtja võimaldab Riigikantseleil, rakendusasutusel, korraldusasutusel, Rahandusministeeriumil, Euroopa Komisjoni pädevatel asutustel, audiitoritel ning muudel õigusaktidest või rahastamistingimustest tuleneva kontrolliõigusega isikutel kontrollida lepingu täitmisega seotud dokumente ja asjaolusid ulatuses, milles see on vajalik projekti või kulude kontrollimiseks.
9.7. Töövõtja teavitab tellijat viivitamata asjaolust, mis võib kaasa tuua projektikulu abikõlbmatuse, finantskorrektsiooni, topeltfinantseerimise riski või muu rahastamisnõude rikkumise, ning teeb tellijaga koostööd rikkumise või selle tagajärgede vältimiseks ja kõrvaldamiseks.
10. Vastutus ja õiguskaitsevahendid
10.1. Pooled vastutavad lepingu rikkumise eest seaduses ja lepingus sätestatud korras. Töövõtja hüvitab tellijale lepingu rikkumisega tekitatud kahju ulatuses, milles kahju on töövõtja vastutusalas.
10.2. Kui töövõtja rikub lepingulist kohustust, on tellijal õigus nõuda iga rikkumise eest leppetrahvi kuni 10% lepingu maksimaalsest maksumusest, kokku mitte rohkem kui 30% lepingu maksimaalsest maksumusest, välja arvatud tähtaja rikkumise eest kohaldatav leppetrahv.
10.3. Lepingu või tellimuskinnituse tähtaja ületamisel töövõtjast tuleneval põhjusel on tellijal õigus nõuda leppetrahvi 0,2% hilinenud etapi või alametapi tasust iga viivitatud kalendripäeva eest.
10.4. Konfidentsiaalsuskohustuse või intellektuaalomandi õiguste tagamise kohustuse olulise rikkumise korral on tellijal õigus nõuda leppetrahvi kuni 10% lepingu maksimaalsest maksumusest iga rikkumise eest.
10.5. Leppetrahvi tasumine ei vabasta töövõtjat kohustuse täitmisest ega välista kahju hüvitamise nõuet osas, mida leppetrahv ei kata. Tellijal on õigus tasaarvestada sissenõutav leppetrahv või muu rahaline nõue töövõtjale makstava tasuga.
10.6. Töövõtjal on tellija makseviivituse korral õigus nõuda viivist 0,05% tähtaegselt tasumata summast iga viivitatud päeva eest, kuid mitte rohkem kui 20% viivitatud summast.
10.7. Tellija võib töö lepingutingimustele mittevastavusele tugineda seaduses sätestatud aegumistähtaja jooksul.
11. Vääramatu jõud
11.1. Pool ei vastuta kohustuse rikkumise eest ulatuses, milles rikkumise põhjustas vääramatu jõud. Vääramatule jõule tuginev pool teatab sellest teisele poolele viivitamata kirjalikult, kirjeldades asjaolu, selle eeldatavat kestust ja mõju lepingu täitmisele.
11.2. Pooled rakendavad mõistlikke meetmeid vääramatu jõu mõju vähendamiseks. Vääramatu jõu tõttu mõjutatud tähtaega võib poolte kirjalikul kokkuleppel pikendada asjaolu mõju kestuse võrra.
12. Lepingu muutmine ja lõpetamine
12.1. Lepingut võib muuta üksnes poolte kirjalikul kokkuleppel.
12.2.  Tellijal on õigus jätta järgmine etapp tellimata punktis 2.4 sätestatud alustel. Kui tellija otsustab, et uuringut tervikuna ei jätkata, on tellijal õigus leping üles öelda, esitades töövõtjale kirjaliku ülesütlemisavalduse. Ülesütlemisavalduses määratakse lepingu lõppemise kuupäev ning vajaduse korral kohustus koostada punktis 4.4 nimetatud lõpparuanne. Lepingu ülesütlemine ei vabasta töövõtjat lõpparuande koostamise ja üleandmise kohustusest ega mõjuta tellija kohustust tasuda nõuetekohaselt tehtud ja vastu võetud töö eest. Lepingu lõpetamisel kohaldatakse punktides 12.5–12.8 sätestatut ulatuses, milles need on asjakohased.
12.3. Tellijal on õigus leping erakorraliselt üles öelda muu hulgas juhul, kui töövõtja rikub lepingut oluliselt, ei kõrvalda rikkumist tellija antud mõistliku täiendava tähtaja jooksul, rikub korduvalt lepingulisi kohustusi, rikub oluliselt konfidentsiaalsus- või intellektuaalomandi kohustust või kui lepingu nõuetekohane täitmine muutub töövõtja maksejõuetuse või muu samaväärse asjaolu tõttu põhjendatult ebatõenäoliseks.
12.4. Tellijal on õigus jätta järgmine etapp või alametapp tellimata ning leping täielikult või osaliselt üles öelda, kui projekti „Plastjäätmete väärindamine teekatendites“ rahastamine Riigikantselei või muu projekti rahastaja poolt lõpetatakse, peatatakse või seda vähendatakse sellises ulatuses, et lepingu edasine täitmine ei ole rahastuse eesmärki, projekti eelarvet või muid asjaolusid arvestades mõistlikult võimalik või otstarbekas. Sama õigus on tellijal juhul, kui lõpeb või muudetakse Riigikantselei ja Transpordiameti vahelist projekti elluviimist reguleerivat partnerluslepingut, toetuse andmise tingimusi või muud rahastamise aluseks olevat otsust või õigusakti viisil, mille tõttu ei ole lepingu edasine täitmine senises mahus võimalik või põhjendatud.
12.5. Punkti 12.2 ja 12.4 alusel ülesütlemisel teatab tellija töövõtjale lepingu täielikust või osalisest ülesütlemisest kirjalikult. Töövõtjal on õigus saada tasu ülesütlemise jõustumise hetkeks nõuetekohaselt tehtud ja tellijale üle antud töö eest ning tellija eelneval kirjalikul nõusolekul võetud vältimatute ja dokumentaalselt tõendatud kohustuste eest, mida töövõtjal ei ole mõistlikult võimalik vältida, lõpetada või tühistada.
12.6. Punkti 12.4 alusel ülesütlemisel ei ole töövõtjal õigust nõuda tellimata või tegemata töö eest tasu, saamata jäänud tulu ega lepingu ennetähtaegse lõppemise tõttu muud hüvitist, välja arvatud punktis 12.5 sõnaselgelt nimetatud summad.
12.7. Töövõtjal on õigus leping erakorraliselt üles öelda, kui tellija rikub oluliselt lepingut ega kõrvalda rikkumist töövõtja antud mõistliku täiendava tähtaja jooksul.
12.8. Lepingu lõppemisel annab töövõtja viivitamata üle kõik selleks ajaks valminud tulemid, alusandmed ja muud tellijale üleandmisele kuuluvad materjalid. Lepingu lõppemine ei mõjuta sätteid, mis oma olemuselt peavad kehtima pärast lepingu lõppu, eelkõige intellektuaalomandi, konfidentsiaalsuse, vastutuse ja vaidluste lahendamise sätteid.
13. Teated ja kontaktisikud
13.1. Tellija kontaktisik lepingu sisulisel täitmisel on [nimi, amet, telefon, e-post]. Töövõtja kontaktisik on [nimi, amet, telefon, e-post].
13.2. Kontaktisikud korraldavad lepingu igapäevast täitmist, kuid neil ei ole õigust muuta lepingu maksumust, eset ega muid olulisi tingimusi, kui neile ei ole selleks antud eraldi volitust.
13.3. Õigusliku tagajärjega teated, sealhulgas lepingu lõpetamise avaldused, leppetrahvinõuded ja lepingu muutmise ettepanekud, esitatakse kirjalikus või digitaalselt allkirjastatud vormis. Muud lepingu täitmisega seotud teated võib esitada kirjalikku taasesitamist võimaldavas vormis.
13.4. Pool teatab kontaktandmete või esindaja muutumisest teisele poolele viivitamata.
14. Lõppsätted
14.1. Leping jõustub selle digitaalsel allkirjastamisel viimase poole poolt ja kehtib kuni poolte lepinguliste kohustuste nõuetekohase täitmiseni või lepingu varasema lõppemiseni.
14.2. Töö tegemise ja lepingu suhtluse keel on eesti keel, kui pooled ei lepi konkreetse materjali puhul kokku teisiti. Lisas 1 nõutud ingliskeelsed materjalid esitatakse lisas 1 sätestatud mahus.
14.3. Töövõtja ei või lepingust tulenevaid õigusi ega kohustusi kolmandale isikule üle anda ilma tellija eelneva kirjaliku nõusolekuta.
14.4. Pooled kooskõlastavad projekti puudutavad pressiteated ja muud avalikud kommunikatsioonitegevused enne avaldamist, välja arvatud lisas 1 juba ette nähtud avalikustamistegevused, rahastamistingimustest tulenevad kohustuslikud teavitused või seadusest tulenev avaldamiskohustus.
14.5. Lepingule kohaldatakse Eesti õigust. Vaidlused püütakse lahendada läbirääkimiste teel; kokkuleppe mittesaavutamisel lahendatakse vaidlus Harju Maakohtus.
14.6. Kui mõni lepingu säte osutub tühiseks või kohaldamatuks, ei mõjuta see lepingu ülejäänud sätete kehtivust.
14.7. Leping allkirjastatakse digitaalselt.
15. Lepingu lisad
15.1. Lisa 1 – „Plastjäätmete väärindamine teekatendites“ tehniline kirjeldus ja konkursitingimused.
15.2. Lisa 2 – töövõtja konkursil esitatud lõplik taotlus, sh tegevuskava, ajakava ja eelarve.
15.3. Lisa 3 – töö üleandmis- ja vastuvõtmisakti vorm.
15.4. Lisa 4 – tellimuskinnituse vorm.
16. Poolte rekvisiidid ja allkirjad
	Tellija
Transpordiamet
Registrikood 70001490
Valge 4, 11413 Tallinn

[nimi, amet]
/allkirjastatud digitaalselt/
	Töövõtja
[nimi]
Registrikood 
Aadress 

[nimi, amet]
/allkirjastatud digitaalselt/




Lisa 3. Töö üleandmis- ja vastuvõtmisakti vorm
Lepingu „Plastjäätmete väärindamine teekatendites“ nr ... alusel annab töövõtja üle ja Transpordiamet võtab vastu järgmise töö:
Etapp / alametapp: .......
Töö tegemise periood: ......
Üleantavad tulemid ja failid: .......
Märkused / puudused ja vaegtööd (sh kõrvaldamise tähtajad): .......
Töö maksumus vastavalt lepingule: ................. eurot koos käibemaksuga.
Käesoleva akti allkirjastamisega kinnitab tellija töö vastuvõtmist, välja arvatud aktis sõnaselgelt märgitud puuduste osas.


Tellija kontaktisik: ................................              	Töövõtja kontaktisik: ....................................
/allkirjastatud digitaalselt/                    		/allkirjastatud digitaalselt/


Lisa 4. Tellimuskinnituse vorm
Lepingu „Plastjäätmete väärindamine teekatendites“ nr .............. alusel tellib Transpordiamet järgmise etapi / alametapi tööd:
1. Etapp / alametapp:.......................
2. Tellitavate tegevuste ja tulemite täpsustus: ....................
3. Töö tegemise tähtaeg: ...................
4. Etapi / alametapi maksumus: ....................... eurot koos käibemaksuga.
5. Eelneva etapi tulemustest tulenevad tehnilised täpsustused:...............................
6. Muud tingimused: .....................................
Tellimuskinnitus on lepingu lahutamatu osa ega muuda lepingu põhiolemust.


Tellija:                         
/allkirjastatud digitaalselt/                    			
1
